b'\n_START_ARTICLE_\nAnsambel Slovenija\n_START_SECTION_\nZasedba\n_START_PARAGRAPH_\nVodja ansambla je bil Jo\xc5\xbee Gali\xc4\x8d, ki je bil v ansamblu vokalist, igral je na orglice in drugo harmoniko. Ostali ustanovni \xc4\x8dlani so bili Cita Zakonj\xc5\xa1ek (pozneje poro\xc4\x8dena Gali\xc4\x8d) na citrah in kot vokalistka, Erika Zakonj\xc5\xa1ek (pozneje poro\xc4\x8dena Fele) na violini in kot vokalistka, Marjan Knez na klavirski harmoniki in kot vokalist, Zdenko \xc5\xa0trucl na basovski kitari in Jelko Jurkovi\xc4\x8d na ritem kitari. V zadnji zasedbi je Zdenko \xc5\xa0trucl igral na kitaro, medtem ko je basovsko kitaro igral Samo Golav\xc5\xa1ek.\n_START_SECTION_\nDelovanje\n_START_PARAGRAPH_\nAnsambel Slovenija je nastal z zdru\xc5\xbeitvijo ve\xc4\x8dine \xc4\x8dlanov Ansambla Jo\xc5\xbeeta Gali\xc4\x8da in Ansambla Prijatelji izpod Re\xc5\xa1ke planine (slednji so leta 1977 na 7. festivalu v \xc5\xa0teverjanu prejeli nagrado ob\xc4\x8dinstva), ki sta posami\xc4\x8dno delovala manj kot dve leti. Prvi\xc4\x8d je Ansambel Slovenija javno nastopil leta 1977. \xc5\xbde naslednje leto so uspe\xc5\xa1no nastopili na festivalu na Ptuju, kjer so osvojili prvo nagrado ob\xc4\x8dinstva. Uspe\xc5\xa1ni so bili tudi enajst let pozneje, ko so na istem festivalu osvojili Korenovo plaketo, ki jo podeljujejo za izstopajo\xc4\x8do vokalno izvedbo._NEWLINE_Posebnost ansambla je bil njihov "pobeg" od klasi\xc4\x8dne trio ali kvintetovske zasedbe, saj so poleg standardnih in\xc5\xa1trumentov vklju\xc4\x8dili tudi citre, orglice in violino, kar je pripomoglo k njihovi prepoznavnosti in uspehu doma in v tujini._NEWLINE_Leta 1996 so uspe\xc5\xa1no nastopili na najpresti\xc5\xbenej\xc5\xa1em festivalu Slovenska polka in val\xc4\x8dek, kjer so zmagali z najbolj\xc5\xa1o polko leta \xc4\x8cestitka naj odmeva. Ansambel je prenehal delovati leto dni pozneje po izdaji jubilejne zgo\xc5\xa1\xc4\x8denke in kasete.'